24.3.2022
FI
Euroopan unionin virallinen lehti
C 132/9 Keskiviikko 6. lokakuuta 2021
13. pitää valitettavana, että luonnon monimuotoisuutta koskevan politiikan tukemiseen tarkoitetut EU:n ulkoiset määrärahat ovat edelleen huomattavan vähäiset verrattuna ilmastonmuutospolitiikkaan varattuihin määrärahoihin; kehottaa lisäämään vaikuttavasti varoja luonnon monimuotoisuuden suojeluun monivuotista rahoituskehystä koskevan sopimuksen mukaisesti sekä antamaan teknistä apua uusien varojen käyttöönottoa koskevien välineiden kehittämistä varten, jotta voidaan täyttää luonnon monimuotoisuutta koskevat maailmanlaajuiset sitoumukset; korostaa tarvetta seurata ympäristön kannalta haitallisia tukia, raportoida niistä ja poistaa ne vaiheittain sekä kanavoida ne luonnon monimuotoisuutta edistävään toimintaan Agenda 2030 -toimintaohjelman ja asiaa koskevien kansainvälisten yleis­ sopimusten ja velvoitteiden mukaisesti; kehottaa suuntaamaan merkittävän osan ilmastotoimiin osoitetusta EU:n virallisesta kehitysavusta luonnon monimuotoisuuden säilyttämisen sivuhyötyjen tukemiseen ilmastonmuutoksen hillitsemisessä ja siihen sopeutumisessa; 14. kehottaa EU:ta hyväksymään pakollista huolellisuusvelvoitetta koskevan säädöksen, jotta yhtiöt ja niiden rahoittajat olisivat suoraan vastuussa sen varmistamisesta, että niiden tuonti ei ole yhteydessä ihmisoikeusrikkomuksiin, kuten maananastukseen ja ympäristön tilan heikkenemiseen (mukaan lukien metsäkato ja luonnon monimuotoisuuden köyhtyminen); kehottaa yleisemmin EU:ta vaatimaan yrityksiä ja rahoituslaitoksia lisäämään sitoutumistaan luonnon monimuotoisuuteen esimerkiksi vaikutustenarviointia, riskienhallintaa, tietojen julkistamista ja ulkoisia raportointivaati­ muksia koskevien tiukkojen ja velvoittavien säännösten avulla; kehottaa OECD:tä kehittämään huolellisuusvelvoitetta ja luonnon monimuotoisuutta koskevia käytännön toimia yritysten toimien tukemiseksi; 15. suhtautuu myönteisesti komission sitoumukseen laatia lainsäädäntöehdotus yritysten pakollisesta ihmisoikeuksia koskevasta ja ympäristöalan huolellisuusvelvoitteesta toimitusketjuissaan; suosittelee, että tällä lainsäädäntöehdotuksella olisi tuettava ja helpotettava yhteisten menetelmien kehittämistä ympäristö- ja ilmastonmuutosvaikutusten mittaamiseksi; korostaa, että on tärkeää kuulla tehokkaasti, mielekkäästi ja asiantuntevasti kaikkia sidosryhmiä, joita asia koskee tai mahdollisesti koskee, kuten ihmisoikeuksien ja ympäristön puolustajia, kansalaisyhteiskuntaa, ammattiliittoja sekä alkuperäiskansoja ja paikallisyhteisöjä; pitää valitettavana, että YK:n ”suojele – kunnioita – korjaa” -kehyksen sekä yritystoimintaa ja ihmisoikeuksia koskevien ohjaavien periaatteiden täytäntöönpanossa on sekä alkuperäiskansojen oikeuksiin että maaoikeuksiin liittyviä vakavia puutteita; kehottaa jälleen kerran EU:ta osallistumaan rakentavasti YK:n ihmisoikeusneuvoston työhön sellaisen kansainvälisen oikeudellisesti sitovan välineen laatimiseksi, jolla säännellään kansainvälisessä ihmisoikeuksia koskevassa oikeudessa monikansallisten yritysten ja muiden liikeyritysten toimintaa ja johon olisi sisällytettävä alkuperäiskansojen suojelua koskevat erityisnormit; 16. pyytää jälleen komissiota esittämään pikaisesti ehdotuksen EU:n oikeudelliseksi kehykseksi, jolla pysäytetään EU-vetoinen maailmanlaajuinen metsäkato ja metsien tilan heikkeneminen ja käännetään sen suunta ja jossa yrityksiä vaaditaan noudattamaan asianmukaista huolellisuutta sen varmistamiseksi, että EU:n markkinoille saatetut tuotteet eivät ole yhteydessä metsäkatoon, luonnon ekosysteemien muuttamiseen tai alkuperäiskansojen ja paikallisyhteisöjen oikeuksien loukkauksiin; Kehitystä tukeva politiikkajohdonmukaisuus 17. muistuttaa, että luonnon monimuotoisuutta koskevan EU:n ulkoisen politiikan vaikuttavuus riippuu luonnon monimuotoisuutta koskevan politiikan ja muiden keskeisten EU:n ulkoisten politiikkatoimien, kuten kauppa- ja investointisopimusten, johdonmukaisuudesta; 18. panee merkille, että IPBESin vuoden 2019 luonnon monimuotoisuutta ja ekosysteemipalveluja koskeva globaali arviointiraportti osoittaa, että suojelemalla luonnon monimuotoisuutta laajentamalla suojeltuja maa- ja merialueita voidaan päästä vain tiettyyn pisteeseen asti ja että nämä laajennukset kuuluvat niihin harvoihin Aichin biodiversiteettitavoitteisiin, jotka on saavutettu osittain; 19. korostaa, että luonnon monimuotoisuus on keskeisessä asemassa monenlaisessa taloudellisessa toiminnassa, joka liittyy erityisesti viljelyyn ja karjankasvatukseen, metsätalouteen, kalatalouteen sekä moniin matkailun muotoihin, jotka perustuvat suoraan luontoon ja terveisiin ekosysteemeihin; kehottaa EU:ta sisällyttämään luonnon monimuotoisuuden ja ekosysteemipalvelut kaikkiin asiaa koskeviin politiikan aloihin, erityisesti maa-, kala- ja metsätalouteen, energia-alaan, kaivostoimintaan, kauppaan, matkailuun ja ilmastonmuutokseen sekä kehitys- ja köyhyyden vähentämistä koskeviin politiikkoihin ja toimiin, sekä edistämään innovatiivisia ja toteuttamiskelpoisia ratkaisuja, joilla torjutaan luonnon monimuotoisuuden köyhtymistä ja taataan kaikille terveellinen, turvallinen, helposti saatavilla oleva ja kohtuuhintainen ruoka; 20. panee erittäin huolestuneena merkille, että EU:n kulutuksen osuus maailmanlaajuisesta metsäkadosta on noin kymmenen prosenttia, mikä johtuu erityisesti siitä, että EU on erittäin riippuvainen palmuöljyn, lihan, soijan, kaakaon, kahvin, maissin, puutavaran ja kumin kaltaisten maataloushyödykkeiden tuonnista; kehottaa jälleen komissiota esittämään vuonna 2021 ehdotuksen EU:n oikeudelliseksi kehykseksi, jolla pysäytetään EU-vetoinen maailmanlaajuinen metsäkato ja käännetään sen suunta varmistamalla, että EU:n markkinat ja kulutustottumukset eivät vaikuta haitallisesti metsiin ja luonnon monimuotoisuuteen kehitysmaissa, ottaen huomioon tämän kerrannaisvaikutukset näiden maiden väestöihin; kehottaa EU:ta tukemaan näitä maita kestävien elintarvikejärjestelmien toteuttamisessa luomalla lyhyitä toimitusketjuja, kehittämällä agroekologiaa ja tukemalla pienviljelijöitä sekä takaamalla maaoikeudet ja paikallisyhteisöjen oikeudet;